NÁRODNÁ RADA SLOVENSKEJ REPUBLIKY

**IV. volebné obdobie**

Číslo: 1061/2008

### 789a

**Spoločná správa**

**výborov Národnej rady Slovenskej republiky o prerokovaní vládneho návrhu zákona o príspevku na starostlivosť o dieťa a o zmene a doplnení niektorých zákonov (tlač 789) vo výboroch Národnej rady Slovenskej republiky v druhom čítaní**

Výbor Národnej rady Slovenskej republiky pre sociálne veci a bývanie ako gestorský výbor k vládnemu návrhu zákona o príspevku na starostlivosť o dieťa a o zmene a doplnení niektorých zákonov (ďalej len „gestorský výbor“) podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky:

**I.**

Národná rada Slovenskej republiky uznesením č. 1061 z 22. októbra 2008 pridelila vládny návrh zákona o príspevku na starostlivosť o dieťa a o zmene a doplnení niektorých zákonov na prerokovanie týmto výborom Národnej rady Slovenskej republiky

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre sociálne veci a bývanie,

Výboru Národnej rady Slovenskej republiky pre financie, rozpočet a menu,

Výboru Národnej rady Slovenskej republiky pre ľudské práva, národnosti a postavenie žien.

Výbory prerokovali predmetný návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

Návrh zákona odporučili schváliť:

Ústavnoprávny výbor Národnej rady Slovenskej republiky (uznesením č. 509 z 18. novembra 2008),

Výbor Národnej rady Slovenskej republiky pre financie, rozpočet a menu (uznesením č. 407 z 19. november 2008),

Výbor Národnej rady Slovenskej republiky pre sociálne veci a bývanie (uznesením č. 200 z 11. novembra 2008),

Výbor Národnej rady Slovenskej republiky pre ľudské práva, národnosti a postavenie žien (uznesením č.171 z 18. novembra 2008).

**IV.**

Výbory Národnej rady Slovenskej republiky, ktoré návrh zákona prerokovali prijali tieto pozmeňujúce a dopĺňujúce návrhy:

1. V čl. I § 2 ods. 3 písmeno b) znie:

„b) iná právnická osoba, ktorá poskytuje starostlivosť o dieťa,4) “.

Návrhom sa sleduje spresnenie a jednoznačné vymedzenie okruhu poskytovateľov starostlivosti o dieťa okrem zariadení aj o iné právnické osoby, ktoré poskytujú individuálne služby pri starostlivosti o občanov a za týmto účelom zamestnávajú opatrovateľky, ošetrovateľky, napr. opatrovateľská služba obecného úradu, agentúry opatrovateliek a ďalšie.

**Výbor NR SR pre sociálne veci a bývanie**

**Gestorský výbor odporúča schváliť**

1. V čl. I § 2 ods. 3 písm. c) sa slová „starostlivosť o dieťa“ nahrádza slovami „starostlivosť dieťaťu“.

Navrhuje sa jednotná úprava v nadväznosti na rovnaké ustanovenie v návrhu zákona (§ 2 ods. 1)

**Výbor NR SR pre financie, rozpočet a menu**

**Gestorský výbor odporúča schváliť**

1. V čl. I § 11 ods. 1 sa slová „sú povinní“ nahrádzajú slovami „sú povinné“ a slová „§ 9 ods. 3“ sa nahrádzajú slovami „§ 9 ods. 2“.

Ide o spresnenie ustanovenia nakoľko čo obsahuje žiadosť upravuje odsek 2.

**Výbor NR SR pre financie, rozpočet a menu**

**Gestorský výbor odporúča schváliť**

1. V čl. II 2. bode sa

1. § 3 ods. 3 dopĺňa písmenom e), ktoré znie:

„e) rodič počas práce vykonávanej na základe dohôd o prácach vykonávaných mimo pracovného pomeru5c) zabezpečí riadnu starostlivosť o dieťa druhým rodičom dieťaťa alebo inou plnoletou fyzickou osobou podľa osobitného predpisu.5b) “.

2. v § 3 ods. 4 odkaz 5c nad slovom „predpisu“ sa označuje ako odkaz 5d, poznámka pod čiarou k odkazu 5c sa označuje ako poznámka pod čiarou k odkazu 5d a slová „Poznámky pod čiarou k odkazom 5, 5b a 5c znejú:“ sa nahrádzajú slovami „Poznámky pod čiarou k odkazom 5, 5b až 5d znejú:“.

Nová poznámka pod čiarou k odkazu 5c znie:

„5c) § 223 až 228a Zákonníka práce.“.

Na účely rodičovského príspevku sa za zárobkovú činnosť rodiča považuje každá činnosť, ktorá rodičovi zakladá nárok na príjem zo závislej činnosti a na príjem z podnikania alebo z inej samostatnej zárobkovej činnosti. Medzi príjem zo závislej činnosti patrí aj príjem z pracovnoprávnych vzťahoch založených dohodami o prácach vykonávaných mimo pracovného pomeru, t. j. dohodou o vykonaní práce, dohodou o pracovnej činnosti a dohodou o brigádnickej práci študentov.

Pracovnoprávne vzťahy založené dohodami o prácach vykonávaných mimo pracovného pomeru patria síce do oblasti pracovného práva, avšak majú osobitný charakter, sú vzťahmi doplnkovými, uzatvárajú sa len výnimočne, ak ide príležitostnú prácu alebo o prácu, ktorá je vymedzená jej výsledkom. Z hľadiska rozsahu prác je uzatvorenie dohody o vykonaní práce limitované rozsahom, ktorý nesmie u jedného zamestnávateľa presiahnuť 350 hodín v kalendárnom roku a pracovnú činnosť možno vykonávať v rozsahu najviac 10 hodín týždenne.

**Výbor NR SR pre sociálne veci a bývanie**

**Gestorský výbor odporúča schváliť**

1. V čl. II. 2. bode § 3 ods. 4 sa slová „odseku 3 písm. d)“ nahrádzajú slovami „odseku 1 písm. d)“.

Podmienky nároku na rodičovský príspevok upravuje § 3 ods. 1, preto je potrebné túto skutočnosť premietnuť v navrhovanom ustanovení.

**Ústavnoprávny výbor NR SR**

**Výbor NR SR pre ľudské práva, národnosti**

**a postavenie žien,**

**Výbor NR SR pre financie, rozpočet a menu**

**Výbor NR SR pre sociálne veci a bývanie**

**Gestorský výbor odporúča schváliť**

1. V čl. II 3. bod znie:

„3. Poznámka pod čiarou k odkazu 5e sa vypúšťa.“.

Ide o legislatívno-technickú úpravu.

**Výbor NR SR pre sociálne veci a bývanie**

**Gestorský výbor odporúča schváliť**

1. V čl. II 6. bod znie:

„6. V § 4 ods. 3 sa na konci bodka nahrádza čiarkou a pripájajú sa tieto slová: „ alebo obdobná činnosť v cudzine; za zárobkovú činnosť sa nepovažuje práca vykonávaná na základe dohôd o prácach vykonávaných mimo pracovného pomeru.5c)“.

Vzhľadom na charakter a najmä rozsah činnosti vykonávanej na základe dohôd o prácach vykonávaných mimo pracovného pomeru, ktorá nebráni rodičovi zároveň zabezpečovať aj osobnú starostlivosť o dieťa, resp. vyžaduje iba krátkodobé odlúčenie od dieťaťa, navrhuje sa, aby sa činnosť vykonávaná na základe dohôd o prácach vykonávaných mimo pracovného pomeru nepovažovala pre účely rodičovského príspevku za zárobkovú činnosť rodiča. V súlade s novým charakterom rodičovského príspevku sa však pre splnenie podmienky riadnej starostlivosti o dieťa vyžaduje, aby rodič počas výkonu prác vykonávaných mimo pracovného pomeru zabezpečil starostlivosť o svoje dieťa osobne, resp. túto starostlivosť dieťaťu zabezpečil druhý rodič dieťaťa alebo iná plnoletá fyzická osoba, ktorá túto starostlivosť nevykonáva na základe živnostenského oprávnenia.

Návrh nemá vplyv na zvýšenie výdavkov zo štátneho rozpočtu.

**Výbor NR SR pre sociálne veci a bývanie**

**Gestorský výbor odporúča schváliť**

**V.**

Gestorský výbor na základe stanovísk výborov k vládnemu návrhu zákona o príspevku na starostlivosť o dieťa a o zmene a doplnení niektorých zákonov vyjadrených v ich uzneseniach uvedených pod bodom III. tejto spoločnej správy a v stanoviskách poslancov gestorského výboru vyjadrených v rozprave k tomuto návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky uvedený návrh zákona v znení pozmeňujúcich a doplňujúcich návrhov

**schváliť.**

**VI.**

Gestorský výbor odporúča hlasovať o bodoch 1 až 7 uvedených v štvrtej časti tejto spoločnej správy spoločne so stanoviskom schváliť.

**VII.**

Gestorský výbor určil spoločného spravodajcu výborov Ľubicu Roškovú na prerokovanie návrhu zákona v druhom a treťom čítaní v Národnej rade Slovenskej republiky

a

1. informovanie Národnej rady Slovenskej republiky o výsledku rokovania výborov a odôvodniť návrh a stanovisko gestorského výboru.
2. predložiť návrhy podľa § 83 ods. 4, § 84 ods. 2 a § 86 zákona č. 350/1996 Z. z.

Spoločná správa výborov Národnej rady Slovenskej republiky o výsledku prerokovania predmetného návrhu zákona vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre sociálne veci a bývanie č. 210 z 24. novembra 2008.

# Bratislava 24. novembra 2008

# Jozef Halecký v. r.

**predseda výboru**